Eventyrteatret

Eventyrteatret er et professionelt børne- og ungdomsteater i København, grundlagt i 1991 af teaterleder Susanne Vognstrup. Siden grundlæggelsen har Eventyrteatret hvert år opført en nyskrevet familiemusical i efterårsferien, samt en juleforestilling og adskillige shows. Alle teatrets medvirkende er børn og unge i alderen 7-19 år, der i årets første måneder modtager undervisning på Eventyrteatrets Dramaskole i drama, dans, sang, sminke og andre scenerelaterede fag.

Historie 
Som barn var Eventyrteatrets gundlægger, Susanne Vognstrup, med i Ping-Klubben, der, under Det Berlingske Hus siden 1927, havde opført koncerter og teaterforestillinger for børnefamilier. Med Ping-Klubben optrådte Susanne Vognstrup med sang ved Tivolis populære sommerkoncerter på Plænen, sammen med bl.a. fløjtenisten Michala Petri. Efter selv at have stået på scenen i professionelle rammer fra en tidlig alder, besluttede Susanne Vognstrup i 1991 at grundlægge Eventyrteatret som et sted, hvor børn og unge igen ville få mulighed for at udvikle sig inden for sang, dans og skuespil i trygge og professionelle omgivelser. Susanne Vognstrup tog derfor først kontakt til Amager Scenens daværende direktør, Jan Hertz, og en aftale om at leje teatersalen i efterårsferien 1992 blev etableret. Der skulle dog stadig findes teaterinteresserede børn og unge, så der blev annonceret intenst i landets aviser. Dertil bragte TV-Avisen et indslag om udtagelsesprøven til den forestående eventyr-musical, hvilket resulterede i en telefonstorm, hvor mere end 1000 børn og unge ansøgte om at komme til Eventyrteatrets første optagelsesprøve.

Med nyskrevet musik af komponist Lars Jørgensen og manuskript af tekstforfatter Gitte Broksø, opførte Eventyrteatret en nybearbejdet opførsel af Snehvide på Amager Scenen i efterårsferien 1992. Med over 100 børn på scenen og et otte mand stort orkester, blev forestillingen en stor succes, der solgte over 10.000 billetter. Eventyrteatret blev efterfølgende en fast del af programmet i efterårsferien på Amager Scenen frem til 1996 med nye fortolkninger af klassiske eventyr af H.C. Andersen og Brødrene Grimm – henholdsvis Klods Hans (1993), Tornerose (1994), Fyrtøjet (1995) og Askepot (1996). Herudover blev de nyskrevne juleshows Jul I Eventyrland (1993), Julefeens Bedste Gave (1994), Mandelgavefabrikken (1995) og Det Gode Skib Julestjernen (1996) opført i Amager Centeret.
Fra 1997 og frem til 2000 spillede Eventyrteatret på Det Ny Teater i København med store publikumssucceser som Svinedrengen (1997), Hans og Grethe (1998), Prinsessen På Ærten (1999) og Rødhætte (2000). I samme periode begyndte Eventyrteatret at optræde med juleshows i City 2 i Høje-Taastrup – Kalendergaven (1997), Jul I Hjertet (1998) og De Magiske Julestjerner (1999) – for at vende tilbage til Amager Centeret med juleshowet Julles Juleknas (2000). År 2000 blev med En Eventyrlig Jul (2000) dog også starten på en lang tradition, hvor Eventyrteatret i forbindelse med Tivolis julemarked opfører en eventyrlig juleforestilling i Glassalen.

Eventyrteatret kunne i 2001 fejre 10-års jubilæum med en stor nyopsætning af H.C. Andersens Snedronningen (2001) i Cirkusbygningen i København med musik af Christian Dahlberg og manuskript af tekstforfatter Ulla Jessen. Over 500 kostumer blev syet til de 100 børn, der stod på scenen i løbet af forestillingen, som endte med at tiltrække over 28.000 publikummer.

Året efter, i 2002, rykkede Eventyrteatret dog også efterårsforestillingen over i Glassalen i Tivoli, hvor den har spillet hvert år siden i hele Efterårsferien. Fra 2002 og frem til 2006 var forestillingerne baseret på eventyr af H.C. Andersen, heriblandt Kejserens nye klæder (2002), Hyrdinden og skorstensfejeren (2003), Nattergalen (2004), Den Grimme Ælling (2005) og Elverhøj (2006). Eventyrteatret har altid haft en tradition for at opføre eventyr af henholdsvis H.C. Andersen og Brødrene Grimm, men efter 2006 er repertoiret blevet udvidet til også at inkludere folkeventyr – Østen For Solen Og Vesten For Månen (2007), klassikere – Den Bestøvlede Kat (2008), sagn – 1001 Nats eventyr (2009), Sværdet I Stenen (2010), Herkules (2011), Valhal (2012), El Dorado (2013), De Vises Sten (2014), Fugl Fønix (2015), Nilens Stjerne (2016), Robin Hood (2021), samt den danske kongerække – Kongen Og Tiggertøsen (2017), Den Magiske Maske (2018) og Skovens Dronning (2019).'

Eventyrlige lokaler 
Da Susanne Vognstrup påbegyndte produktionen af den første Eventyrteater-musical i 1992, lagde hendes private hjem i Vangede rum til alt fra systue til billetkontor. Der blev øvet dans i haven, sang i stuen og opbevaret kostumer i kælderen. Op til premieren var det dog nødvendigt at finde mere plads, hvorfor prøverne blev spredt ud på hele syv forskellige lokationer på tværs af København.

De store afstande blev dog et logistisk problem allerede fra Eventyrteatrets andet år, da teatret ikke blot var engageret til at opføre en efterårsforestilling på Amager Scenen, men også et 80 minutter langt show i Cirkusrevyens telt på Dyrehavsbakken, Jorden Rundt I 80 Minutter (1993), i løbet af sommeren, og et juleshow i Amager Centeret. Af den årsag var det nødvendigt at finde nogle lokaler, der ville kunne huse prøverne med alle de mange børn. En forælder var i midlertid ansat på N. Zahles Seminarium i København, og hjalp med at få etableret en lejeaftale, så Eventyrteatret fik mulighed for at øve i tre klasselokaler og i gymnastiksalen. Dermed blev N. Zahles Seminarium tilholdssted for Eventyrteatret i perioden 1993–1996.

Eventyrteatrets forestillinger blev dog ved med at vokse og udvikle sig. I foråret 1996 blev det derfor nødvendigt for teaterleder Susanne Vognstrup at finde større faciliteter, der ville kunne danne en ramme for de stadigt voksende teaterproduktioner. Valget endte med at falde på nogle gamle kontorlokaler på Spontinisvej i Københavns sydhavnskvarter ved siden af Valbyparken, der, efter renovering, var teaterets base frem til 2007 under navnet Eventyrhuset.

I foråret 2007 fik Eventyrteatret mulighed for at købe Eventyrhuset på Spontinisvej, men da teatret på det tidspunkt ikke havde de fornødne finansielle midler, blev lejekontrakten opsagt. Det lykkedes dog at finde en ny lokation med de nødvendige faciliteter, og 1. november 2007 kunne Eventyrteatret slå dørene op for det nye Eventyrhus på Østmarken ved Gladsaxe Trafikplads i Søborg.

Dramaskolen 
Eventyrteatrets Dramaskole har siden sin start i 1994 bestået af ca. 150 elever i alderen 7-19 år, der bliver undervist i alt fra drama, dans og sang til sminke og stagefight. Alle elever bliver inddelt i hold efter alder, og gennemgår et intensivt 12-ugers undervisningsforløb fra januar til april, hvor de modtager undervisning én gang om ugen af professionelle scenekunstnere.

Forestillinger 
 1992 Snehvide, Amager Scenen
 1993 Jorden Rundt I 80 Minutter, Cirkusrevyen
 1993 Klods Hans, Amager Scenen
 1993 Jul I Eventyrland, Amager Centret
 1994 Sjov i BonBon-Land, BonBon-Land
 1994 Tornerose, Amager Scenen
 1994 Julefeens Bedste Gave, Amager Centret
 1995 Fyrtøjet, Amager Scenen
 1995 Mandelgavefabrikken, Amager Centret
 1996 Askepot, Amager Scenen
 1996 Det Gode Skib Julestjernen, Amager Centret
 1997 Svinedrengen, Det Ny Teater
 1997 Kalendergaven, City 2
 1998 Hans Og Grethe, Det Ny Teater
 1998 Jul I Hjertet, City 2
 1999 Prinsessen På Ærten, Det Ny Teater
 1999 De Magiske Julestjerner, City 2
 2000 Rødhætte, Det Ny Teater
 2000 En Eventyrlig Jul, Glassalen
 2001 Snedronningen, Cirkusbygningen
 2001 Postnisser På Mærkerne, Amager Centret
 2001 Hjælp Det Er Jul, Glassalen
 2002 Kejserens Nye Klæder, Glassalen
 2002 Juleønsket, Glassalen
 2003 Hyrdinden Og Skorstensfejeren, Glassalen
 2003 Nissegys, Glassalen
 2004 Nattergalen, Glassalen
 2004 Nisser I Nød, Glassalen
 2005 Den Grimme Ælling, Glassalen
 2005 Et Nisseeventyr, Glassalen
 2006 Elverhøj, Glassalen
 2006 Nissemysteriet, Glassalen
 2007 Østen For Solen Og Vesten For Månen, Glassalen
 2007 I Julemandens Tjeneste, Glassalen
 2008 Den Bestøvlede Kat, Glassalen
 2008 Gran, Gys og Genfærd, Glassalen
 2009 1001 Nats Eventyr, Glassalen
 2009 Rock Og Jul, Glassalen
 2010 Sværdet I Stenen, Glassalen
 2010 High Jul Musical, Glassalen
 2011 Herkules, Glassalen – 20 års jubilæumsforestilling
 2011 En Skærnissenats Drøm, Glassalen
 2012 Valhal, Glassalen
 2012 Et juleeventyr, Glassalen
 2013 El Dorado – Jagten på den gyldne by, Glassalen
 2013 Julemandens Lærling, Glassalen
 2014 De Vises Sten, Glassalen
 2014 Julens Vogtere, Glassalen
 2015 Fugl Fønix, Glassalen
 2015 Stjernedrys Og Nissekys, Glassalen
 2016 Nilens Stjerne, Glassalen
 2016 Et Juleeventyr, Glassalen
 2017 Kongen Og Tiggertøsen, Glassalen
 2017 Julehjertet, Glassalen
 2018 Den Magiske Maske, Glassalen
 2018 Julekortet, Glassalen
 2019 Skovens Dronning, Glassalen
 2019 Nissepatruljen, Glassalen
 2021 Robin Hood, Glassalen
 2021 Det Magiske Julebånd, Glassalen

Tidligere elever 
 Sebastian Hansen, skuespiller
 Cecilie Stenspil, skuespiller
 Julie Lund, musicalperformer
 Marie Dalsgaard, skuespiller
 Mikkel Reenberg, skuespiller
 Simon Stenspil, skuespiller
 Tim Terry, skuespiller
 Rikke Lyllof, skuespiller
 Silas Holst, skuespiller
 Michael Slebsager, skuespiller
 Allan Hyde, skuespiller/manuskriptforfatter
 Nanna Rossen, musicalperformer
 Amalie Dollerup, skuespiller
 Clara Rugaard-Larsen, skuespiller
 Alex Høgh Andersen, skuespiller
 Stefan Hjort, sanger

Teatre i København
Børneteatre i Danmark